Diari Oficial de la Generalitat Valenciana


Sumari del DOGV 6993, del 28-03-2013 (2013/2989)

ORDE 3/2013, de 22 de març, de la Conselleria d'Economia, Indústria, Turisme i Ocupació, per la qual es convoca un programa de subvencions destinat al foment de l'ocupació en l'àmbit local, emmarcat en el Pla d'Ocupació Conjunt de les Administracions Públiques Valencianes.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6993

Data del DOGV
:   28-03-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/2989


Data del document
:   22-03-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 3/2013, de 22 de març, de la Conselleria d'Economia, Indústria, Turisme i Ocupació, per la qual es convoca un programa de subvencions destinat al foment de l'ocupació en l'àmbit local, emmarcat en el Pla d'Ocupació Conjunt de les Administracions Públiques Valencianes. [2013/2989]  
El Pla d'Ocupació Conjunt de les Administracions Públiques Valencianes partix del convenciment que la greu situació de desocupació que patix actualment la Comunitat Valenciana exigix coordinar i intensificar l'efectivitat de les mesures que estan sent impulsades per a revertir-la. Per a això, resulta imprescindible establir mecanismes de col·laboració tendents a aconseguir la racionalització i l'optimització dels recursos que les distintes administracions públiques destinen en la lluita contra la desocupació.  
El Pla d'Ocupació Conjunt, en què participen la Generalitat, les diputacions provincials i els ajuntaments de la Comunitat Valenciana, s'estructura entorn de dos línies d'actuació: en primer lloc, el desenrotllament de programes mixtos d'ocupació i de formació que, promoguts per les corporacions locals, tinguen com a finalitat incrementar l'ocupabilitat dels participants per mitjà de la realització de programes formatius en alternança amb la realització d'obres o servicis d'interés general i social, i en segon lloc, l'establiment d'un programa d'incentius destinats al foment de la contractació dels desempleats per part de les empreses en l'àmbit de la Comunitat Valenciana.  
La participació de la Generalitat en la segona de les referides línies d'actuació ha sigut articulada en este exercici a través d'esta convocatòria d'ajudes de foment de la contractació, que disposa d'una dotació pressupostària equivalent a l'import anual al qual va comprometre's per a executar esta actuació. En eixe sentit, la previsió és que cada un dels tres nivells administratius involucrats (autonòmic, provincial i local) aporte un terç del cost global d'este programa d'incentius a les empreses.  
De conformitat amb el que exposa i fent ús de les facultats conferides per la Llei 5/1983, de 30 de desembre, del Consell, i el Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
  
ORDENE  
  
Article 1. Objecte i àmbit  
Esta orde té com a objecte promoure la contractació de desempleats per part de les empreses per mitjà de l'articulació d'un programa d'ajudes emmarcat en el Pla d'Ocupació Conjunt amb les entitats locals de la Comunitat Valenciana.  
  
Article 2. Destinataris finals  
Els destinataris finals de les ajudes seran les empreses o entitats que contracten desempleats per a la prestació de servicis en centres de treball radicats a la Comunitat Valenciana, que podran accedir a les subvencions a través de les convocatòries que publiquen els ajuntaments i la resta d'entitats locals participants en el Pla.  
  
Article 3. Entitats col·laboradores  
1. Podran adquirir la condició d'entitats col·laboradores en la gestió d'este programa les diputacions provincials de la Comunitat Valenciana.  
2. La col·laboració de les diputacions provincials s'instrumentarà per mitjà de sengles convenis, en els quals es detallaran les condicions, els drets i les obligacions que assumix cada part.   
3. No podran obtindre la condició d'entitat col·laboradora les entitats en què concórrega alguna de les prohibicions previstes en l'article 13 de la Llei General de Subvencions.  
  
Article 4. Distribució i destinació dels fons  
1. La concessió d'este programa s'efectuarà en règim de concurrència competitiva.  
2. En atenció a la seua naturalesa i finalitat, la dotació pressupostària d'este programa es prorratejarà entre les entitats col·laboradores de manera proporcional al nombre de desempleats que en el mes de gener de 2013 hagen figurat inscrits com a demandants d'ocupació en el seu àmbit territorial, per a la seua posterior distribució amb idèntic criteri entre les entitats locals infraprovincials que participen en el Pla d'Ocupació Conjunt.  
  
Article 5. Obligacions de les entitats col·laboradores  
A més del que disposa l'article 15 de la Llei General de Subvencions, són obligacions de les entitats col·laboradores per a la gestió d'este programa:  
a) Convocar en l'exercici 2013 un programa d'ajudes de foment de l'ocupació dirigit a les entitats locals, o agrupacions d'estes, pertanyents al seu àmbit territorial que, al seu torn, instrumenten programes d'incentius dirigits a recolzar la contractació de desempleats per part de les empreses.  
b) Aportar, per a la dita convocatòria, un import equivalent al que li haguera assignat la Generalitat, per a la seua posterior distribució de forma acumulada entre les entitats locals del seu àmbit territorial a què fa referència la lletra anterior.  
c) Distribuir la dotació de la convocatòria entre les entitats locals sol·licitants en funció del nombre de desempleats.  
d) Facilitar totes les dades i la informació, en qüestions relacionades amb la gestió del programa, que li requerisca el SERVEF, i també comunicar-li les incidències que puguen produir-se.  
e) Donar-hi publicitat en les seues convocatòries i exigir, a les entitats locals beneficiàries, que informen sobre el cofinançament del programa per part de la Generalitat.  
  
Article 6. Condicions de les convocatòries  
La convocatòria prevista en l'article anterior haurà d'incorporar les condicions següents:  
1. Les entitats locals infraprovincials beneficiàries de les convocatòries de les diputacions hauran de fer una aportació de fons equivalent a un terç del cost de l'acció subvencionable, de manera que l'ajuda final que concedisquen a les empreses i a la resta d'entitats ocupadores per la contractació dels desempleats siga cofinançada a parts iguals per la Generalitat, la diputació provincial i l'entitat local infraprovincial.  
  
2. S'incentivaran les empreses i entitats que contracten desempleats que, en la data de contractació, consten inscrits de forma ininterrompuda com a demandants d'ocupació en els centres Servef d'Ocupació de la Generalitat des de l'1 de març de 2013, com a mínim.  
3. Amb independència de la modalitat contractual i que puguen tindre una major duració o jornada, seran subvencionables amb una ajuda de 1.125 euros les contractacions per un període de, com a mínim, tres mesos amb una jornada d'almenys 25 hores setmanals.  
4. Només seran subvencionables les contractacions que tinguen lloc en 2013, en una data posterior a la de la convocatòria que l'entitat local infraprovincial efectue.  
5. S'exclouran de la subvenció els supòsits següents:  
a) Contractacions efectuades per administracions públiques, empreses públiques o fundacions públiques.   
b) Contractacions efectuades per empreses de treball temporal per a la posada a disposició del treballador en empreses usuàries en què prestaran els seus servicis.  
c) Contractacions efectuades per empreses que, a causa de la comissió d'infraccions molt greus, hagueren sigut excloses com a beneficiàries de programes d'ocupació.  
d) Contractacions efectuades per empreses sancionades, en els dos anys anteriors a la presentació de la sol·licitud, per la comissió d'infraccions greus o molt greus en matèria de prevenció de riscos laborals.  
  
e) Contractacions realitzades per empreses que en l'any 2013 hagueren realitzat extincions de contractes per causes disciplinàries o objectives declarades improcedents en 2013 mitjançant sentència judicial ferma o laude arbitral.  
  
f) Relacions laborals de caràcter especial de l'article 2.1 de l'Estatut dels Treballadors.  
g) Contractacions en què l'ocupador, o els càrrecs directius o els membres dels òrgans d'administració de les empreses que revisten la forma jurídica de societat o de les entitats privades sense ànim de lucre, mantinguen amb el treballador contractat una relació de cònjuge, parella de fet, ascendent o descendent fins al primer grau.  
6. Les convocatòries se subjectaran al règim de minimis que regula el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE de 28 de desembre). Per este motiu, no podran concedir-se a empreses dels sectors següents:  
a) Pesca i aqüicultura, segons es definixen en el Reglament (CE) núm. 104/2000.  
b) Producció primària dels productes agrícoles que recull l'annex I del Tractat.  
c) Activitats relacionades amb l'exportació a tercers països o estats membres, quan l'ajuda estiga vinculada a la creació i el funcionament d'una xarxa de distribució o a altres gastos d'explotació vinculats a l'activitat d'exportació.  
d) Carbó, segons es definix en el Reglament (CE) núm. 1407/2002.  
e) Queden excloses, així mateix, les empreses en crisi.   
L'aplicació d'este règim suposarà que l'ajuda total de minimis concedida a qualsevol empresa no puga superar els 200.000 euros durant qualsevol període de l'exercici fiscal corrent i els dos exercicis fiscals anteriors; si l'empresa opera en el sector del transport per carretera l'import màxim es reduirà a 100.000 euros.  
Per este motiu, les entitats locals deuran:  
a) Comunicar per escrit a les empreses i a la resta d'entitats ocupadores l'import de l'ajuda concedida i el seu caràcter de minimis, fent referència expressa a l'esmentat Reglament 1998/2006 i a la seua data de publicació en el DOUE.  
b) Aconseguir de les empreses i de la resta d'entitats ocupadores una declaració responsable sobre altres ajudes de minimis de les quals hagueren resultat beneficiàries en els exercicis 2011, 2012 i 2013.  
7. Les ajudes que reben les empreses i la resta d'entitats ocupadores seran incompatibles amb qualsevol altra ajuda per a la mateixa acció subvencionable, amb l'excepció de la bonificació de quotes a la Seguretat Social. Per este motiu, les entitats locals hauran d'aconseguir de les empreses i la resta d'entitats ocupadores una declaració responsable relativa al compliment d'esta condició.  
8. Les entitats locals hauran de comprovar el compliment efectiu de les condicions exigides i, en els casos de baixa del treballador contractat amb anterioritat al venciment del període de tres mesos o de reducció durant el dit període de la jornada per davall de les 25 hores setmanals, hauran d'instar el corresponent reintegrament de l'ajuda concedida.  
  
  
Article 7. Sol·licitud i documentació general  
1. Dirigides al SERVEF, les diputacions provincials presentaran la sol·licitud en imprés normalitzat davant de la Direcció General d'Ocupació i Inserció Laboral, sense perjuí de la seua presentació d'acord amb el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa, si és el cas, la tramitació telemàtica.  
2. A la sol·licitud s'acompanyarà la documentació següent:  
a) Declaració responsable que no incorre en les prohibicions per a obtindre la condició d'entitat col·laboradora que establix l'article 13 de la Llei 38/2003.  
b) Dades de domiciliació bancària, segons el model normalitzat.  
c) Certificat del secretari relatiu a què haja sigut aprovada per òrgan competent la participació de la diputació provincial en este programa.  
  
d) Certificat de l'interventor en què conste que la diputació provincial disposa d'assignació pressupostària per al cofinançament d'este programa en els termes establits en esta orde.   
3. La presentació de la sol·licitud comportarà l'autorització perquè el SERVEF obtinga directament l'acreditació del compliment de les obligacions tributàries i amb la Seguretat Social que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i en este cas el sol·licitant no haurà d'aportar els corresponents certificats. No obstant això, podrà denegar-se o revocar-se este consentiment efectuant una comunicació escrita al SERVEF en este sentit. En este supòsit, s'hauran de presentar els certificats originals positius de l'Agència Estatal de l'Administració Tributària, de la conselleria competent en matèria d'Hisenda i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data de concessió i pagament de l'ajuda.  
  
Article 8. Termini de presentació de sol·licituds  
Les diputacions provincials interessades a col·laborar en este programa hauran de presentar la seua sol·licitud en el termini de 30 dies a comptar des de el següent al de la publicació d'esta convocatòria en el Diari Oficial de la Comunitat Valenciana.  
  
Article 9. Tramitació i resolució  
1. La instrucció correspondrà a la Direcció General d'Ocupació i Inserció Laboral del SERVEF, que podrà demanar l'aportació addicional de tota la documentació que poguera necessitar.  
2. Als efectes de distribuir la dotació entre les entitats col·laboradores, es crearà una comissió de valoració amb la composició següent: presidenta, la cap de l'Àrea de Foment d'Ocupació o persona que designe per a la seua substitució; vocals, dos caps de servici adscrits a l'Àrea de Foment d'Ocupació, i secretari, un cap de secció adscrit a l'Àrea de Foment d'Ocupació. En atenció a les condicions i els criteris establits, la comissió de valoració emetrà un informe en què es concrete l'avaluació de les sol·licituds presentades i la quantificació de l'import de l'ajuda que correspon a cada entitat.  
3. A la vista de la proposta que efectue la comissió de valoració, el director general d'Ocupació i Inserció Laboral, per delegació del director general del SERVEF, efectuarà la corresponent proposta per a la tramitació dels convenis de col·laboració amb les entitats seleccionades.  
  
4. Es fixa en tres mesos el termini previst per l'article 42.2 de la Llei 30/1992, de Règim Jurídic de les Administracions Públiques i del Procediment Administratiu Comú, comptadors a partir de l'endemà de l'entrada de la sol·licitud en qualsevol dels registres del SERVEF. Transcorregut el dit termini, s'entendrà desestimada la sol·licitud per silenci administratiu.  
  
Article 10. Resolució d'incidències  
Correspondrà a la Direcció General d'Ocupació i Inserció Laboral del SERVEF resoldre les incidències que puguen produir-se, com ara pròrroga de terminis, modificacions justificades o qualsevol variació en les condicions particulars.  
  
Article 11. Règim de bestretes i liquidació de la subvenció  
1. Podrà lliurar-se una bestreta en el percentatge màxim establit amb caràcter general en la lletra a) de l'article 47bis.1 del Text Refós de la Llei d'Hisenda Pública de la Generalitat Valenciana o el que, si és el cas, fóra autoritzat pel Consell.  
2. La liquidació s'efectuarà després de l'aportació i la comprovació de la documentació justificativa de la totalitat del gasto corresponent a l'efectiva i correcta aplicació dels fons transferits, per a la qual cosa únicament es tindran en compte les contractacions que hagen sigut efectivament subvencionades i es minorarà, si és el cas, l'import dels reintegraments que corresponga.  
3. D'acord amb el que preveu l'article 19.5 de la Llei General de Subvencions, els rendiments financers que generen els fons lliurats no incrementaran l'import de la subvenció.  
4. En aplicació de l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, tant l'activitat subvencionada com el gasto que li siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haguera iniciat en l'any de concessió.  
  
Article 12. Termini i justificació de la subvenció.   
L'entitat col·laboradora haurà de justificar, en el primer trimestre de 2014, l'entrega dels fons percebuts davant de la Direcció General d'Ocupació i Inserció Laboral per mitjà d'un compte justificatiu que contindrà la documentació següent :  
a) Memòria de les actuacions realitzades, segons el model normalitzat, que certificarà el secretari i que contindrà la relació de corporacions locals participants en el pla, de treballadors la contractació dels quals ha sigut subvencionada, d'empreses beneficiàries, etc.  
b) Memòria econòmica del cost de l'actuació que certificarà l'interventor, acompanyada, si és el cas, del justificant del reintegrament dels fons no utilitzats.  
  
Article 13. Modificació i reintegrament  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes podran ser causa de modificació dels termes de la concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament fins que s'acorde la procedència del reintegrament, els casos que preveu l'article 37 de la Llei General de Subvencions, de conformitat amb els articles 91, 92 i 93 del seu Reglament.  
3. El que disposa este article és aplicable sense perjuí de la possible qualificació dels fets com infracció administrativa i incoació del procediment sancionador, d'acord amb els articles 52 i següents de la Llei General de Subvencions i el títol IV del seu Reglament.  
  
Article 14. Control  
1. El SERVEF exercirà les funcions de control, avaluació i seguiment del programa.  
2. Els beneficiaris i les entitats col·laboradores estan obligats a sotmetre's i col·laborar amb el control financer que faça la Intervenció General, de conformitat amb el títol III de la Llei General de Subvencions. A estos efectes hauran de disposar dels llibres comptables, els registres diligenciats i la resta de documents degudament auditats en els termes que exigix la legislació aplicable. Així mateix, hauran de conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.   
  
Disposicions addicionals  
  
Primera. Finançament  
Esta convocatòria està finançada amb fons propis de la Generalitat amb càrrec al capítol 4, codi de línia T2941000, subprograma 322.51, «Foment d'ocupació», per un import de 5.000.000 euros.  
  
Segona. Compatibilitat amb el mercat comú  
1. En un primer nivell, les ajudes regulades en esta orde són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 107.1 del Tractat de Funcionament de la Unió Europea (TFUE) per estar destinades a entitats públiques per a la realització d'actuacions de foment de l'ocupació en el seu àmbit competencial.  
2. Pel que fa als beneficiaris últims de les ajudes (les empreses i la resta d'entitats ocupadores), s'ha establit expressament que el règim de les ajudes que concedisquen les entitats locals ha d'estar subjecte al Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis.  
  
Tercera. Concepte d'empresa en crisi  
1. Als efectes d'este programa, les pimes només tindran la consideració d'empresa en crisi si concorre alguna de les condicions següents:  
  
a) En el cas de societats de responsabilitat limitada, quan haja desaparegut més de la mitat del capital subscrit i se n'haja perdut més d'una quarta part en els últims 12 mesos.  
b) En el cas de societats en què almenys alguns dels socis tenen una responsabilitat il·limitada sobre el deute de l'empresa, quan haja desaparegut més de la mitat dels fons propis i se n'haja perdut més d'una quarta part en els últims 12 mesos.  
c) Per a qualsevol forma d'empresa, quan s'haja iniciat el procediment per a la declaració de concurs.  
2. Les pimes amb menys de tres anys d'antiguitat no es consideraran en crisi, excepte en el cas que complisquen la condició prevista en l'epígraf c) de l'apartat anterior.  
3. S'entendrà que les grans empreses es troben en crisi, si concorren les condicions establides en el punt 2.1 de les directrius comunitàries sobre ajudes estatals de salvament i de reestructuració d'empreses en crisi (DOUE d'1 d'octubre de 2004, 2004/C 244/02).  
  
  
Quarta. Normativa aplicable  
Esta convocatòria se subjecta als preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el seu reglament, i als preceptes en vigor del Decret Legislatiu de 26 de juny de 1991 del Consell, pel qual s'aprova el Text Refós de la Llei d'Hisenda Pública de la Generalitat Valenciana.  
  
Quinta. Models normalitzats  
Els models normalitzats a què fa referència esta orde es troben en l'adreça d'Internet .  
  
Disposició final   
  
Única. Facultats d'execució i desenrotllament  
Es faculta el director general del SERVEF per a dictar les instruccions i adoptar les mesures que requerisca l'aplicació d'esta orde; així mateix s'hi delega la competència per a modificar els termes i terminis fixats en la convocatòria quan concórreguen circumstàncies que ho aconsellen.  
  
Contra este acte, que posa fi a la via administrativa, podrà interposar-se recurs contenciós administratiu en el termini de dos mesos a comptar des de l'endemà al de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computat en els mateixos termes, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats exerciten, si és el cas, qualsevol altre que estimen procedent.  
  
  
València, 22 de març de 2013  
  
El conseller d'Economia, Indústria, Turisme i Ocupació  
MÁXIMO BUCH TORRALVA